Številka: 00104-242/2019/7

Datum: 19. 9. 2019

**Odgovor na poslansko vprašanje dr. Franca Trčka v zvezi s paramilitarističnimi formacijami**

Poslanec Državnega zbora Republike Slovenije dr. Franc Trček je 14. 8. 2019 preko podpredsednice Državnega zbora Republike Slovenije Tine Heferle, na Vlado Republike Slovenije naslovil pisno poslansko vprašanje v zvezi s paramilitarističnimi formacijami.

**Odgovor Vlade Republike Slovenije:**

Ustava Republike Slovenije[[1]](#footnote-1) med človekovimi pravicami in temeljnimi svoboščinami zagotavlja svobodo zbiranja in združevanja (42. člen). Vendar pravica do mirnega zbiranja in javnih zborovanj ne vključuje prepovedanih ravnanj, kot so na primer posegi v osebno svobodo (19. člen Ustave RS), pravice osebnega dostojanstva in osebne varnosti (34. člen Ustave RS), ali opravljanje nalog ali pristojnosti, ki jih sme izvrševati samo država ali samoupravna lokalna skupnost (npr. delovanje v nasprotju s 121. členom Ustave RS).

V kolikor bi v primerih združevanja posameznikov prišlo do poskusov storitve kaznivih dejanj (npr. nezakonitega odvzema prostosti ali pa kaznivih dejanj iz 33. poglavja Kazenskega zakonika (KZ-1)[[2]](#footnote-2) zoper suverenost Republike Slovenije in njeno demokratično ustavno ureditev) ali prekrškov, imajo organi odkrivanja ali pregona storilcev kaznivih dejanj ali prekrškov pravico in dolžnost ustreznega ukrepanja.

Pristojni organi odkrivanja in pregona kaznivih dejanj ali prekrškov skladno s svojimi zakonskimi pooblastili spremljajo aktivnosti t. i. »samo-organiziranih skupin« in v primeru protipravnih ravnanj tudi izvedejo ustrezne zakonske ukrepe.

Policija na področju javnih zbiranj ugotavlja odklonska ravnanja in kršitve ter izvaja zakonsko določene ukrepe, da bi zaščitila javni red in mir ter zagotovila varnost udeležencem in lastno varnost. Do sedaj v nobenem primeru ni ugotovila, da na območju Republike Slovenije delujejo t. i. »para-militantne skupine/formacije«, kot je to opredeljeno v 103. členu KZ-1.[[3]](#footnote-3)

V primeru t. i. štajerske varde pa je policija zoper znane storilce podala kazensko ovadbo za kaznivi dejanji ščuvanja k nasilni spremembi ustavne ureditve po 359. členu KZ-1 in oboroženega upora po 355. členu KZ-1.

Potrebno pa je poudariti, da interesa posameznikov, da o zaznanih varnostnih pojavih obveščajo policijo, ni moč opredeliti za protipravno dejanje.

1. Uradni list RS, št. 33/91-I, 42/97 – UZS68, 66/00 – UZ80, 24/03 – UZ3a, 47, 68, 69/04 – UZ14, 69/04 – UZ43, 69/04 – UZ50, 68/06 – UZ121,140,143, 47/13 – UZ148, 47/13 – UZ90,97,99 in 75/16 – UZ70a. [↑](#footnote-ref-1)
2. Uradni list RS, št. 50/12 – uradno prečiščeno besedilo, 6/16 – popr., 54/15, 38/16 in 27/17. [↑](#footnote-ref-2)
3. Besedna zveza "paravojaške enote" je omenjena v členu 103 KZ-1 (agresija):

(1) Uradna ali druga oseba s položajem učinkovitega nadzora ali možnosti odrejanja političnega ali vojaškega delovanja države, ki načrtuje, pripravi, sproži ali izvrši dejanje agresije, ki je po naravi, teži in obsegu očitna kršitev Ustanovne listine Združenih narodov, se kaznuje z zaporom najmanj petnajstih let.

(2) Dejanje agresije je uporaba vojaške sile, ki je usmerjana zoper suverenost, ozemeljsko celovitost ali politično neodvisnost druge države ali na kakršen koli drug način, ki ni združljiv z Ustanovno listino Združenih narodov. Za agresijo, ne glede na napoved vojne, štejejo naslednja dejanja:

1) invazija ali oborožen napad na ozemlje, morje, zrakoplove, pristanišča ali plovila druge države, z začasno ali trajno vojaško zasedbo ali nasilno priključitvijo ozemlja te države ali njegovega dela;

2) bombardiranje ali uporaba katerega koli orožja zoper ozemlje druge države;

3) blokada pristanišč ali obale druge države;

4) uporaba oboroženih sil, ki so na ozemlju druge države z njenim privoljenjem, v nasprotju s pogoji te privolitve ali zadrževanje teh sil po izteku časa, določenega v tej privolitvi;

5) dopuščanje drugi državi, da uporabi ozemlje Republike Slovenije, ki je na razpolago tej državi, za izvršitev agresije na drugo državo;

6) pošiljanje oboroženih skupin, plačancev ali **paravojaških enot** z namenom izvajanja takih dejanj, ki po teži ustrezajo prej naštetim dejanjem. [↑](#footnote-ref-3)